Uashington, festivali i muzikës Rithm & Bluz
R & B është ende në zhvillim dhe me ritmet e tipit "boogie" dhe "do-wop" ajo mbetet e rrënjosur thellë në kulturën africano-amerikane
Rhythm and Blues, apo R & B, është një zhanër i muzikës Africano-Amerikane që ka zënë një vend të veçantë në kulturën amerikane në 70 vitet e fundit. R & B është eksportuar kudo në botë duke kapërcyer barrierat e gjuhës dhe duke i bërë të famshëm ekzekutuesit e saj. Kohët e fundit, muzika Rhythm and Blues dhe evoluimi i saj është bërë objekt festimi këtu në Uashington. Rhythm and Blues. Ky është një thesar amerikan me një ndikim të fuqishëm në kulturën popullore. Funk Brothers, një grup i viteve 60, ekzekutoi këto ditë pjesë klasike të muzikës R & B në festivalin Folklife në lëndinën kryesore të Uashingtonit. Rhythm and Blues u shpik nga afrikano-amerikanët më shumë se 70 vjet më parë. Emri R & B është një mjet marketingu, por i referohet stileve të ndryshme muzikore, duke përfshirë atë Gospel dhe Elektric Blues, që ishin popullarizuar nga BB King. Tani pas shtatëdhjetë vjetësh, R & B është ende i gjallë. Në festimin e rastit në Uashington, mijëra njerëz, të rinj dhe të moshuar, kishin ardhur për të dëgjuar dhe kërcyer. Disave u kujtoheshin episode nga shfaqja popullore televizive "Train Soul", që vazhdoi për tridhjetë e pesë vjet rresht. Në festival, pati shumë njerëz që dëgjonin të emocionuar apo që kërcenin. Loni Banç është drejtor i Muzeut Kombëtar të Historisë Africano-American. Ai hapi festivalin për muzikën R & B. Në festival ishte edhe këngëtari i vjetër i R & B-së, Xheri Uilliams, i njohur si swamp Dogg. Ai thotë se ai dhe grupi i tij u ndikuan nga legjendat e viteve 40. Nga vitet 50 dhe '60, Xhejms Braun e emocionoi publikun me një tempo të re të R & B-së, një stil që vazhdoi për t’i dhënë formë rock and roll-it. Nuk kaloi shumë dhe artiste si Diana Ross dhe The Supremes e shfrytëzuan suksesin e muzikës Rhythm and Blues. Në festival ishte edhe Mable Xhon, e para artiste femër që bëri kontratë me firmën e regjistrimeve Motown. Ajo mbështeti gjithashtu legjendarin Ray Charles. Mable thotë se R & B është një formë arti që gjithkush e kupton. Në vitet ’70, dolën grupe si the Temptations dhe më pas Michael Jackson ndihmoi për ta përhapur R & B-në në mbarë botën. Sot, R & B është ende në zhvillim. Me ritmet e tipit boogie dhe do-wop ajo mbetet e rrënjosur thellë në kulturën Africano-Amerikane. Por ky është tani një term i përgjithshëm për çdo muzikë me ritme dhe melodi të forta që i bëjnë njerëzit të kërcejnë. Shumë njerëz thonë se kjo muzikë do të vazhdojë të rritet në popullaritet, sepse ajo kapërcen moshën, racën klasat sociale.